กระทรวงคมนาคม เร่งแก้ปัญหาความเดือดร้อน เยียวยาผู้ให้บริการรถตู้สาธารณะทุกหมวดทั่วประเทศภายในวันที่ 1 เมษายนนี้
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม รักษาราชการแทน รัฐมนตรีว่าการกระทรวงคมนาคม มอบหมายให้ นางจันทิรา บุรุษพัฒน์ ผู้ตรวจราชการกระทรวงคมนาคม เป็นผู้แทนรับหนังสือพร้อมหารือร่วมกับผู้แทนสมาคมธุรกิจรถตู้ต่างจังหวัด สมาคมรถตู้โดยสารสาธารณะ กรุงเทพ - ปริมณฑล สมาพันธ์รถตู้แห่งประเทศไทย สมาพันธ์รถตู้ภาคเหนือจังหวัดเชียงใหม่ ผู้ประกอบการ และตัวแทนรถหมวด 1 - 4 รถตู้ร่วมโดยสาร ขสมก. และสมาพันธ์ป้าย 30 ทั่วประเทศ เพื่อขอให้แก้ไขปัญหาความเดือดร้อนของรถตู้บริการสาธารณะทุกหมวดทั่วประเทศ ทั้งนี้ นางจันทิรา บุรุษพัฒน์ กล่าวว่า รถตู้บริการสาธารณะทุกหมวดทั่วประเทศ ได้ยื่นหนังสือเพื่อขอให้กระทรวงคมนาคมเยียวยาอายุการใช้งานรถเป็น 13 ปี ทุกคัน อย่างเท่าเทียม เนื่องจากมีบางเส้นทางได้ขยายอายุเป็น 13 ปีแล้ว พร้อมขอให้พิจารณาหลักเกณฑ์การตรวจสภาพรถเพื่อให้กลุ่มรถที่ได้รับการเยียวยาผ่านการตรวจสภาพรถและสามารถต่ออายุภาษีและนำมาให้บริการได้ และให้ ขสมก. พิจารณาต่อภาษีรถตู้ป้ายแดง หมวด 1 เข้าระบบ เพื่อให้สามารถนำมาให้บริการผู้โดยสารได้เบื้องต้นจะเร่งสรุปปัญหานำเสนอปลัดกระทรวงคมนาคม และนำเรื่องเข้าที่ประชุมคณะกรรมการควบคุมการขนส่งทางบกกลางเพื่อพิจารณาแก้ไขปัญหาภายในวันที่ 1 เมษายน 2566